กระทรวงสาธารณสุข ย้ำยังคงระดับค้นหาเชิงรุกนำสู่การเข้าระบบเร็ว รักษาเร็ว เพื่อให้คุมการแพร่ระบาดโควิด-19 ให้อยู่ในระดับต่ำต่อเนื่องแม้คลายล็อกดาวน์
กระทรวงสาธารณสุข ย้ำยังคงระดับค้นหาเชิงรุกนำสู่การเข้าระบบเร็ว รักษาเร็ว เพื่อให้คุมการแพร่ระบาดโควิด-19 ให้อยู่ในระดับต่ำต่อเนื่องแม้คลายล็อกดาวน์นพ.โสภณ เอี่ยมศิริถาวร ผู้อำนวยการกองโรคติดต่อทั่วไป กรมควบคุมโรค กระทรวงสาธารณสุข กล่าวถึงกรณีที่รัฐเตรียมพิจารณาผ่อนปรนมาตรการล็อกดาวน์ ว่า เป็นเรื่องของหลายภาคส่วนที่ต้องช่วยกันทั้งด้านสังคมและเศรษฐกิจ แต่ในส่วนของกระทรวงสาธารณสุขนั้นการดูแลผู้ป่วยยังต้องดำเนินการต่อเนื่อง มาตรการเฝ้าระวังต้องทำอย่างเข้มแข็ง คู่กับมาตรการตรวจจับการแพร่ระบาดต้องทำอย่างรวดเร็ว จัดระบบการแพทย์ เตรียมพร้อมตลอดเวลายังต้องให้ทุกจังหวัดตรวจคัดกรองเชิงรุกต่อไป และสุ่มตรวจในประชากรกลุ่มเสี่ยงต้องเป็นระยะ เพื่อให้สามารถตรวจจับสัญญาณการแพร่ระบาดได้อย่างรวดเร็ว นำสู่ระบบการรักษา ควบคุมการแพร่ระบาดได้อย่างทันท่วงที จะช่วยสร้างสมดุลระหว่างความปลอดภัยทางสุขภาพ กับสังคมและเศรษฐกิจให้เดินไปได้ส่วนข้อถามที่ว่าหากผ่อนมาตรการล็อกดาวน์แล้วกลัวจะมีผู้ป่วยกลับมาเพิ่มขึ้นหรือไม่ นพ.โสภณ เอี่ยมศิริถาวร กล่าวว่า เมื่อไหร่ก็ตามที่กลับมามีกิจกรรมความเสี่ยง โอกาสที่จะมีผู้ป่วยเพิ่มขึ้นมีแน่นอน แต่ระบบต้องเร็ว ตรวจจับได้และควบคุมได้ทันที หากการแพทย์เราพร้อมและคนไทยทุกคนช่วยกันคงพฤติกรรมส่วนบุคคลในการป้องกันเชื้อ ก็จะสามารถควบคุมการป่วยเพิ่มในระดับที่ต่ำ ไม่เพิ่มภาระทางการแพทย์มากรับมือได้ อย่างไรก็ตามแนวคิดล่าสุดควรเปิดในบางกิจการพร้อมกันทุกจังหวัด เพื่อไม่ให้เกิดปรากฎการณ์คนแห่เดินทางไปใช้บริการข้ามจังหวัด จนเกิดความหนาแน่น กลายเป็นการเพิ่มความเสี่ยงในจังหวัดนั้นๆ